By Alhaji Adamu Damboa | Publish Date: Jun 22 2018 2:00AM
Hakika harkar filaye a yankin Babban Birnin Tarayya Abuja, ta shiga wani yanayi na ban takaici musamman a wannan lokaci na gwamnatin canji wadda muke sa ran za ta fi kowace gwamnati adalci da kamanta gaskiya da rikon amana.
To amma abin takaici sai ga shi zalunci da kwace da danniyar da ake yi ga mutanen da suka mallaki filaye ta halattacciyar hanya suna neman su zarce na zamanin gwamnatocin da suka gabata, ta yadda mutum yana da filinsa da ya samu bisa doka da cancanta sai kawai aka wayigari ana mika su ga wadansu fitattun mutane da suka hada da ’yan majalisar dokoki da jami’an Ma’aikatar Birnin Tarayya (FCDA) da manyan sakatarorin ma’aikatun Gwamnatin Tarayya.
Ina magana ce a kan filayenmu na Mpape da ake kira Anned One a kusa da garejin tifa da aka yanka a shekarar 2001 zuwa 2003. Wadannan filaye an raba su ne bisa doka dauke da sanya hannun Manajan Yanki na lokacin mai suna Salisu Ishak.
Lamarin ya faro ne a lokacin da tsohon Ministan Abuja Malam Nasir El-Rufa’i ya ce za a mayar da wurin wajen tara bola, amma mutanen Maitama suka kai kara cewa ba za a yi musu bola a wurin ba, sai Minista El-Rufa’i ya umarci Manajan Yanki na Bwari Suleiman Keffi ya nemi wani wuri ya mayar da wadanda aka karbi filayensu a garejin tifa mu 70 zuwa 80. Mataimakinsa Adamu Adamu ya duba wurin da aka ba mu a Anned One, Katampe 2 Mpape.
Amma a wannan gwamnati ta Shugaba Muhammadu Buhari da muka fi fatan samun adalci daga gare ta, saboda sanin kyawawan halayen Shugaban kasar, sai ga shi an dawo ana son bata mata suna inda wadansu daraktoci na bangaren kula da birane (URP) a Hukumar FCDA su uku da Mataimakin Darakta na Maitama South DD, mai suna Umar da wata Zaliha Ibrahim da Babban Darakta a Hukumar FCDA mai suna Jibrin suka yi karyar cewa babu wannan fili a wurin filayen namu daga baya suka raba wa kawunansu da mutanen da na ambata a baya, bayan tun shekarar 2001 zuwa 2003aka yi mana lay-out.
Mun sani a doka Ministan Abuja ko Gwamnan wata jiha yana da damar kwace fili daga wani domin amfanin al’umma kamar samar da hanyar ruwa ko wata maslaha ta jama’a, amma ba su da ikon kwace fili daga wani mutum su kuma bai wa wani mutum don amfanin kashin kansa. Wannan ya saba wa dokar fili, ya saba wa tsarin mulki ya saba wa dokar kasa. Amma sai ga shi an zo an kwace filayenmu wadanda wasu sun saya ne shekaru da dama da suka gabata, an zo an raba wa jami’an FCDA da sanatoci da ’yan Majalisar Wakilai da manyan sakatarorin ma’aikatun tarayya.
Hakika a ganinmu wannan wani yunkuri ne na bata sunan Shugaban kasa Muhammadu Buhari da wadannan daraktoci da ’yan siyasa suke yi domin zame masa kafa a daidai lokacin da muke tunkarar zabe mai zuwa.
Duk zaluncin da ake jinginawa ga gwamnatin PDP ba ta kwace mana wadannan filaye ba, duk da wadansu jami’anta sun yi yunkurin haka. Amma a wannan gwamnati da muka sadaukar da rayuwa da dukiya da karfi da lokacinmu don kafuwarta ne ake so a kwace mana filayenmu a bai wa wadansu alhali hakan ya saba wa doka, lallai hakan babban abin takaici ne.
Don me za a kwace gidaje da filayen talakawa a bai wa wadansu shafaffu da mai daga ma’aikatan FCDA da ’yan majalisa da jami’an gwamnati, alhali muna da’awar gwamnatin ta zo ne don tabbatar da adalci da gyara kura-kuran da aka yi a baya? Kuma babban abin takaicin akasarin wadanda aka kwace musu filayen mu ’yan Arewa ne da muka nuna mutuwar so da kauna ga Shugaba Buhari. A je a duba tun daga Anned One ba a taba filin mutane Kudu ba, wadanda sun fi na mu mutanen Arewa girma, ko so ake a fusata mu mu dawo daga rakiyar gwamnatin Buhari?
Kuma idan an ce an kwace filayen ne saboda kananan daraktoci ne suka sanya hannu a kan takardunmu na mallakarsu, sai mu ce ministoci baya ne suka ba su umarnin su yi haka shekara 17 da suka gabata. Don haka sai a je a kwace dukan gidaje da filayen da suke Kubwa da Bwari da Gwagwalada da Kuje da sauran manyan garuruwan da suke wajen kwaryar birnin Abuja. Yaya bayan an bayar da fili shekara 17, wadansu sun sayar, kuma wadansu sun ci bashin bankuna ne suka saya daga gare su, yanzu a zo haka kawai a kwace a bai wa wadansu?
Don haka muna kira ga Ministan Birnin Tarayya, Malam Muhammad Musa Bello ya hanzarta mayar mana da filayenmu domin tabbatar da adalci da tabbatar da zaman lafiya. Kada ya bari a kai mutane bango su dauki doka a hannunsu, saboda mutane suna sane da cewa ba a kwace filin wani mutum a bai wa wani daban, sai dai a kwace don amfanin jama’a ba amfanin daidaikun mutane ba.
Muna bayar da wannan shawara ce a matsayinmu na masoya Shugaban kasa Muhammadu Buhari da wannan gwamnati da Ministan ke yi mata aiki kuma masoya zaman lafiya da kwanciyar hankali.
Da fatan Minista Musa Bello da hukumomin da alhakin magance wannan matsala ke wuyansu za su hanzarta warware wannan matsala domin tabbatar da adalci wanda shi ne ginshikin tabbatar da zaman lafiya da ci gaban kasa.
Alhaji Adamu Shuwa Damboa
dan kasuwa kuma dan siyada da ke Mpape, Yankin Bwari,
Birnin Tarayya, Abuja
08055945695, 08033515344